《林良双凤鸣阳图》
明代·朱诚泳

岭南画师称国手，出入相门呼老友。意态居然成一家，风流奇绝前无偶。

朝阳赫赫来天东，一轮涌出海霞红。羲和如驾复停驭，高冈对峙鸣雌雄。

九苞瑞世仍华国，灵囿千年宁复得。文明有象入清朝，指鸟何人敢狂惑。

画师文采亦出尘，阿阁清严为写真。眼前多少啁啾状，肯使凡毛易混珍。

庭院风清竹梧细，隐约枝头声哕哕。四座周回展卷看，此身如在苍姬世。

作者简介：（1458—1498）安徽凤阳人。明宗室。号宾竹道人。太祖第二子秦王朱樉玄孙。弘治元年袭封秦王。长安有鲁齐书院，久废，诚泳别易地建正学书院，又于其旁建小学，择军士子弟延儒生教授。工诗。著有《经进小鸣集》。卒谥简。